KOMMISSIONENS BESLUTNING

af 4. november 1999

om EF-bistand til evaluering af EF-strukturinterventioner for forbedring af vilkårene for forarbejdning og afsætning af landbrugs- og skovbrugsprodukter og om ændring af de relevante kommissionsbeslutninger om godkendelse af programmeringsdokumenterne i de forskellige medlemsstater (med undtagelse af regioner under mål 1 og 6) med hensyn til mål 5a for perioden mellem 1994 og 1999

(meddelt under nummer K(1999) 3124)

(Kun de spanske, danske, tyske, engelske, franske, italienske, nederlandske, finske og svenske udgaver er autentiske)

(1999/745/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(1), senest ændret ved forordning (EF) nr. 3193/94(2), særlig artikel 25, stk. 5, tredje afsnit,

under henvisning til Rådets forordning (EF) nr. 951/97 af 20. maj 1997 om forbedring af vilkårene for forarbejdning og afsætning af landbrugsprodukter(3), særlig artikel 15, stk. 1, og

ud fra følgende betragtninger:

(1) Ved Rådets forordning (EØF) nr. 867/90(4) blev den almindelige foranstaltning udvidet til også at omfatte skovbrugsprodukter;

(2) Kommissionen godkendte ved de beslutninger, der er nævnt i vedlagte skema (bilag I), programmeringsdokumenterne for EF-strukturinterventionerne for forbedring af vilkårene for forarbejdning og afsætning af landbrugs- og skovbrugsprodukter i medlemsstaterne med hensyn til mål 5a uden for mål 1 og 6 for perioden mellem 1994 og 1999;

(3) efter artikel 6, stk. 2, i forordning (EØF) nr. 2052/88 sammenholdt med artikel 26 i forordning (EØF) nr. 4253/88 skal EF's indsats evalueres for at vurdere effektiviteten af strukturinterventionerne, og efter sidstnævnte artikel påhviler evalueringen medlemsstaterne og Kommissionen i fællesskab; artikel 5, stk. 2, litra e), i forordning (EØF) nr. 2052/88 omhandler støtte til teknisk bistand, herunder foranstaltningerne vedrørende evaluering af aktionerne, i form af finansiel støtte, som kan ydes;

(4) i modsætning til andre strukturinterventioner omfattede den oprindelige programmering af foranstaltninger under forordning (EF) nr. 951/97 uden for regioner under mål 1 og 6 ikke støtte til teknisk bistand; kravet om at udføre en efterfølgende evaluering af den forrige periode fra 1991-1993 samt en midtvejsevaluering og efterfølgende evaluering af indeværende periode fra 1994-1999 vil medføre yderligere omkostninger, som skal afholdes af medlemsstaterne;

(5) i forbindelse med drøftelsen om evalueringen af foranstaltninger under forordning (EF) nr. 951/97 og forordning (EØF) nr. 867/90 på mødet i Komitéen for Landbrugsstrukturerne og Udvikling af Landdistrikterne den 28. januar 1997 anmodede nogle medlemsstater om, at udgifterne til evalueringen medfinansieres af fondene; Kommissionen anser denne anmodning for at være berettiget;

(6) efter artikel 1, stk. 2, i Kommissionens beslutning 98/524/EF af 28. juli 1998 om ændring af beslutning 94/279/EF om fastsættelse for perioden 1994-1999 af den vejledende fordeling på medlemsstaterne af strukturfondenes forpligtelsesbevillinger for landbrugsdelen af mål nr. 5a i regioner uden for mål nr. 1 som fastlagt ved Rådets forordning (EØF) nr. 2052/88(5) blev der for perioden 1994-1999 reserveret et beløb på 4 mio. ECU fra EUGFL, Udviklingssektionen, til støtte til teknisk bistand i forbindelse med den efterfølgende evaluering af perioden 1991-1993, midtvejsevalueringen og den efterfølgende evaluering af perioden 1994-1999 på grundlag af de disponible forpligtelsesbevillinger til landbrugsdelen af mål nr. 5a i regioner uden for mål nr. 1; i ovennævnte artikel er det fastsat, at betingelserne for støtte til evalueringen fastsættes i en særskilt kommissionsbeslutning; nærværende beslutning tager sigte på at tildele beløbet på 4 mio. EUR til medlemsstaternes forskellige programmer; de individuelle beløb, der skal tildeles medlemsstaternes programmer, beregnes efter samme vægtning, som tildelingen af midler til medlemsstaterne var baseret på;

(7) den evaluering af EF's strukturforanstaltninger for forbedring af vilkårene for forarbejdning og afsætning af landbrugs- og skovbrugsprodukter, der var omfattet af anden EF-støtte, er ikke støtteberettiget efter nærværende beslutning;

(8) de beløb, der skal fordeles efter nærværende beslutning, er en del af den vejledende fordeling på medlemsstaterne af strukturfondenes forpligtelsesbevillinger for landbrugsdelen af mål nr. 5a i regioner uden for mål nr. 1 som fastlagt ved forordning (EØF) nr. 2052/88 for perioden 1994 til 1999; de yderligere finansielle midler, der tildeles medlemsstaterne, men som ikke benyttes til evalueringsformål, kan medlemsstaterne bruge til at styrke de operationelle aktioner i de relevante programmer;

(9) i artikel 2, stk. 2, i Kommissionens forordning (EØF) nr. 1866/90 af 2. juli 1990 om bestemmelser vedrørende anvendelsen af ecu ved strukturfondenes budgetmæssige gennemførelse(6), ændret ved forordning (EF) nr. 2745/94(7), er det fastsat, at i Kommissionens beslutninger om godkendelse af programmeringsdokumenter udtrykkes de EF-støttebeløb, der er besluttet for hele perioden, og deres årlige fordeling i ecu i det års priser, hvor den enkelte beslutning vedtages, og er genstand for indeksregulering; efter artikel 2 i Rådets forordning (EF) nr. 1103/97 af 17. juni 1997 om visse bestemmelser vedrørende indførelsen af euroen(8) erstattes enhver henvisning i et retligt instrument til ecuen af en henvisning til euroen i forholdet 1 euro: 1 ecu;

(10) de i denne beslutning fastsatte foranstaltninger er i overensstemmelse med udtalelse fra Komitéen for Landbrugsstrukturerne og Udvikling af Landdistrikterne -

VEDTAGET FØLGENDE BESLUTNING:

Artikel 1

Der ydes støtte fra EUGFL, Udviklingssektionen, i form af teknisk bistand til midtvejsevalueringen og den efterfølgende evaluering af perioden 1994-1999 vedrørende EF-strukturforanstaltninger for forbedring af vilkårene for forarbejdning og afsætning af landbrugs- og skovbrugsprodukter i medlemsstaterne (undtagen regioner under mål 1 og 6) med hensyn til mål 5a samt i forbindelse med den efterfølgende evaluering af perioden 1991-1993 vedrørende ovennævnte EF-strukturforanstaltninger.

Artikel 2

Støtten fra EUGFL må ikke overstige 50 % af de støtteberettigede udgifter til de forskellige evalueringer.

De i artikel 1 omhandlede støtteberettigede udgifter til evalueringer er begrænset til andre ekstraudgifter end udgifter til offentlig administration inklusive aflønning af nationale og lokale (tjenestemandsansatte) embedsmænd, der udfører daglige opgaver vedrørende forvaltning, overvågning og kontrol.

Artikel 3

Artikel 2 i de kommissionsbeslutninger, der er nævnt i vedlagte skema (bilag I), ændres ved tilføjelse af følgende afsnit: "Den efterfølgende evaluering af perioden 1991-1993, midtvejsevalueringen og den efterfølgende evaluering af perioden 1994-1999 inkluderes i den fælles indsats."

Artikel 4

De maksimumsbeløb, der er anført i artikel 3 i de kommissionsbeslutninger, der er nævnt i vedlagte skema (bilag I), erstattes af de beløb, der er anført i kolonne J i samme skema.

I forbindelse med ændringen af de pågældende finansielle planer tildeles støtten fra EUGFL, Udviklingssektionen, til de evalueringer, der er omhandlet i artikel 1 i nærværende beslutning, som et særskilt punkt i 1999 og lægges til den vejledende udgift, der forventes i regioner uden for mål 1, 6 og 5b.

Artikel 5

De finansielle planer, der er knyttet til de kommissionsbeslutninger, der er nævnt i vedlagte skema (bilag I), erstattes af reviderede planer, hvor der tages højde for ændringerne efter nærværende beslutning. Medlemsstaterne indgiver de reviderede planer til Kommissionen senest en måned efter vedtagelsen af nærværende beslutning.

Artikel 6

Det nye punkt om evaluering, der er anført i bilag II til nærværende beslutning, er inkluderet i de programmeringsdokumenter, der blev godkendt og ændret ved de kommissionsbeslutninger, der er nævnt i vedlagte skema (bilag I).

Artikel 7

Denne beslutning er rettet til følgende medlemsstater:

Kongeriget Belgien, Kongeriget Danmark, Forbundsrepublikken Tyskland, Kongeriget Spanien, Den Franske Republik, Den Italienske Republik, Storhertugdømmet Luxembourg, Kongeriget Nederlandene, Republikken Østrig, Republikken Finland, Kongeriget Sverige og Det Forenede Kongerige Storbritannien og Nordirland.

Udfærdiget i Bruxelles, den 4. november 1999.

På Kommissionens vegne

Franz FISCHLER

Medlem af Kommissionen

(1) EFT L 374 af 31.12.1988, s. 1.

(2) EFT L 337 af 24.12.1994, s. 11.

(3) EFT L 142 af 2.6.1997, s. 22.

(4) EFT L 91 af 6.4.1990, s. 7.

(5) EFT L 233 af 20.8.1998, s. 32.

(6) EFT L 170 af 3.7.1990, s. 36.

(7) EFT L 290 af 11.11.1994, s. 4.

(8) EFT L 162 af 19.6.1997, s. 1.

BILAG I

Enhedsprogrammeringsdokumenter (EPD) og EF-støtterammer (EFSR), der er godkendt for regioner uden for mål 1 og 6, og som vil blive ændret ved inddragelse af EUGFL-midler til evaluering

(Rådets forordning (EØF) nr. 867/90 og (EF) nr. 951/97)

>TABELPOSITION>

BILAG II

EVALUERING

- Periode

Evalueringer, der er omfattet af dette programmeringsdokument, vil omfatte:

- Den efterfølgende evaluering af programmeringsperioden 1991-1993

- Midtvejsevalueringen efter programmets tredje år og

- Den efterfølgende evaluering af indeværende programmeringsperiode.

- Retningslinjer for evaluering

Ud over de betingelser, der er fastsat i dette program i kapitlet om dets gennemførelse, nemlig i punktet om principperne og ordningerne for overvågning, midtvejsevaluering og efterfølgende evaluering, skal medlemsstaterne basere deres evaluering på retningslinjerne i Kommissionens dok. VI/3778/97, rev. 1, og på de sandsynlige kommende forbedringer af disse retningslinjer (jf. dok. VI/8879/99).